

Ligesom naturen tager

enhver hindring,

enhver forhindring,

og arbejder sig rundt om det –

vender det til sine formål,

inkorporerer det i sig selv –

således kan et rationelt væsen

vende hver tilbagegang til råmateriale

og bruge det til at nå sit mål.

– Marcus Aurelius

Prolog

Solen hænger lavt i den østlige horisont. En let vind flytter dovent rundt på det fine lag af iskrystaller oven på gletsjeren. Vindens hvisken og den fjerne rumlen fra ishavet der kværner mod kystlinjen, er de eneste lyde dette kontinent har hørt i millioner af år.

Uden varsel ruller det første overlydsbrag ind over bjerget og får isen til at skælve. En kile af ophedet gas skærer sig hen over den blege himmel. Et fartøj i spidsen af kilen vokser sekund for sekund; en slank spydform med seks kapsler bag sig.

I næste øjeblik løsriver kapslerne sig og begynder at falde ned mod overfladen, mens spyddet fortsætter hen over himlen, glødende orange og med en hale af røg efter sig. Kapslerne vokser hurtigt i størrelse og viser sig nu som aflange, cylindriske fartøjer, med spinkle landingsben rundt om en stor raketdyse. Med få sekunders mellemrum udsender de små pust af gas for at holde sig på den ønskede kurs, mens de falder mod overfladen. Så antændes centermotoren på hvert fartøj og de forsvinder bag pulserende bovbølger af hvid udstødningsgas. Den kolde atmosfære flækker i en kaskade af øresønderrivende brag idet chokbølgerne rammer. Motorernes brøl stiger i styrke, indtil hele gletsjeren ryster under lydpresset.

Fartøjerne fortsætter ned mod overfladen i en tæt cirkelformation. Skyer af damp stiger op mod himlen og skjuler de sidste sekunder af nedstigningen bag et uigennemtrængeligt tæppe. Motorerne knitrer i et sidste crescendo, før de abrupt slukker. De seks fartøjer står på isen i en næsten perfekt cirkel, hvert i sit eget dampende krater.

Så ruller endnu et lydmursbrag hen over himlen og varsler ankomsten af seks fartøjer mere. De efterfølges af en tredje og fjerde formation, så de fire grupper nu danner fire hjørner af en femkant på bjergsiden. Da den femte formation gør sin ankomst, ligner det en gentagelse af de fire foregående. Men endnu mens fartøjerne befinder sig ude øst for bjerget indhylles et af dem pludseligt i en sky af røg og motorfragmenter. Da fartøjet i næste øjeblik bryder gennem skyen, tumler det ukontrolleret afsted, med sort røg og flammer væltende ud af centermotoren. Mens de fem intakte fartøjer følger en fælles kurs ned mod overfladen, fortsætter det sjette fartøj hen over himlen og forsvinder bag den vestlige bjergkam. Braget fra nedslaget bliver overdøvet af brølene fra de andre fartøjers nedstigning.




1 Alfhild

Et køligt vindpust skubber blidt til bladene omkring hende. Den dæmpede raslen bevæger sig ned gennem rækkerne af rodfrugter, kål og bønner, og fortaber sig i halvmørket. Væksthuset svarer med en dyb brummen, som en søvnig kæmpe, der langsomt er ved at vågne. En kaskade at dugdråber falder ned fra kuplens tag højt over hendes hoved og slår tusind små trommeslag på planternes blade.

Alfhild går langsomt mellem planterækkerne med ansigtet vendt mod øst. Det vulkanske grus knaser under hendes fødder og hun er omhyggelig med hvor hun sætter fødderne, så hun ikke træder i de bløde render rundt om planternes rødder hvor gruset er blandet med kompost. Det har taget lejren mange omløbs hårdt arbejde at hente råmaterialerne til dette gruslag op fra koloniens stenmine ude på gletsjeren, pulverisere det i stenkværnen og opskumme det i pyrolyseovnen. Og hvert år vokser væksthuset en smule, efterhånden som de kører mere grus på ude langs kanten.

Gennem kuplen kan hun fornemme mere end se kraterrandens mørke silhuet mod den bleggule morgenhimmel. Sollyset rammer allerede toppen af væksthuset og får det til at skinne med en sær metallisk effekt. Solopgangen er hendes yndlingstidspunkt og hun foretrækker at opleve den herude. Når hun lukker øjnene, kan hun forestille sig at hun står ude i den rigtige natur, under en åben himmel, på en planet hvor livet ikke er nødt til at gemme sig i væksthuse for at overleve.

Soldøgnet på Descartes er langt – toogtres timer – og opdelt i tre dage: Prima P står op på den første dag, som de kalder for Gry. Solnedgangen ligger på den anden dag, kaldet Skym. På disse to dage er kolonien konstant badet i dagslys – på nær i skyggetimen hvor Descartes passerer igennem moderplanetens skygge. Alt arbejde i væksthuset – og alle aktiviteter udenfor – foregår på disse to dage. I skyggetimen tager de fleste voksne en kort lur indtil lyset vender tilbage, mens børnene ofte får lov at sove et par timer mere.

Den tredje og sidste dag kaldes Mulm og den ligger i den isnende nat. Tredive timers mørke, som samlet kaldes Mulm-natten. I timerne efter solnedgang og før solopgang sover de. Herimellem ligger Mulm-dagen, hvor lejren kun er oplyst af det blege lys reflekteret fra Brochards skylag.

Over væksthuset har Brochards vagtsomme øje vogtet over lejren hele natten. Nu er øjet ved at lukke sig og i morgenlyset vil gasgigantens omrids blegne til et utydeligt segl på den blegblå himmel. Det er en smuk morgen. Hvis man ikke vidste bedre kunne man tro at dette ville blive endnu en klar og solrig dag.

Ude bag horisonten har en stormcelle løsrevet sig fra den sydlige polarstrøm og har siden bevæget sig mod ækvator. Det var Outreach-sonden der fra sit kredsløb først observerede stormen flere dage forinden. Under sine efterfølgende passager forudsagde den med større og større sikkerhed en kurs der ville føre stormen op mod kontinentet – faretruende tæt på kolonien.

Og så har den endda valgt sin ankomst på selve midsommerdag, hvor den nu truer med at lægge en alvorlig dæmper på aftenens planlagte festligheder.

Varmen fra den første solstråle rammer hendes ansigt, som et løfte om dagen der er på vej. Hun bliver stående med lukkede øjne og drikker lyset som vand direkte fra kilden. Så bliver hun opmærksom på dæmpede skridt bag sig. Hun vender sig og ser en velkendt skikkelse ude på stien; en slank atletisk kvinde med kort mørkeblond hår.

»Godmorgen Alfhild,« siger kvinden venligt. »Jeg tænkte nok at jeg kunne finde dig herude.«

»Godmorgen Stella,« svarer hun og misser med øjnene. Sollyset har efterladt en grå plamage på hendes nethinder, der gør det svært at se klart. Men hun kan godt se at Stella bærer på sin felttaske med handsker og iltmaske. »Skal du ud?«.

Stella nikker. »Ja, der er møde i rådet. Joachim insisterer på at det skal foregå tidligt, så det ikke forstyrrer vores andre opgaver mere end højest nødvendigt.«

Joachim Dekker er koloniens arkitekt og det eneste permanente medlem af kolonirådet. Opdelingen i fem adskilte lejre, hver bestående af mennesker med tætte sproglige og kulturelle bånd, er en del af hans oprindelige plan. Det skulle øge sammenholdet og reducere risikoen for interne konflikter.

Stella har været lejrens repræsentation i rådet i lidt over et år, efter at hun ved det seneste valg havde vundet over Toivo. Stella kommer fra hendes egen gård og Alfhild er glad for at hun vandt, men både før og efter valget var der hårde diskussioner mellem hende og nogle af Toivos støtter. Det havde skabt en trygget stemning i lejren, som af og til stadig kan mærkes.

»Du ved godt at der er en storm på vej, ikke?« siger hun.

Stella kaster et hurtigt blik op på væksthusets kuppel.

»Vi får se hvor slemt det bliver. I værste fald må jeg tage en overnatning oppe i Nederland.«

»Så går du jo glip af midsommerfesten!«

Stella smiler skævt. »De fejrer altså også midsommer deroppe, Alfhild.«

Ja, selvfølgelig gør de det, tænker hun og føler sig lidt dum.

»Men så galt kommer det nok ikke til at gå,« tilføjer Stella. »Vil du med op til garagen og hjælpe mig ud?«

»Okay!« skynder hun sig at svarer.

Garagen ligger i den modsatte ende af væksthuset. Turen derud og tilbage vil være den perfekte undskyldning for ikke at vende tilbage til gården og hjælpe til med morgenmaden. Lejrens børn kan stort set gå rundt som det passer dem, men der er undtagelser: Garagen, det store værksted oppe ved fællesområdet og hele området omkring stenkværnen og ovnene er adgang forbudt hvis ikke de er sammen med en voksen.

Hun er næsten fjorten år og føler egentligt ikke at de regler bør gælde for hende længere, men hun har ikke turde nævne det overfor sine forældre endnu. Desuden har hun snart fødselsdag og hvis hun får et nej nu, er hun ikke sikker på hvor længe hun er nødt til at vente før hun kan tillade sig at spørge igen.

De følger stien på ydersiden af kuplerne med de akvaponiske damme. Her dyrker de en kombination af fisk, skaldyr og flydende plantekulturer i lavvandede bassiner. I tiden før det store væksthus havde disse damme været hendes forældres primære fødekilde. Nu er deres kost overvejende vegetarisk, men det er stadig her de høster ’specialiteterne’ når der skal være fest.

Mens de går, tænker Alfhild på hvordan det vil føles at rejse mellem lejrene i morgengryet, med Prima P stående stor og orange i horisonten. Men hun skubber tanken fra sig igen. Hun er hverken specielt høj eller stærk for sin alder, og det kræver udholdenhed at bære den tunge dragt på lange ture uden for lejren.

Ved fællesområdet leder en bred sti hele vejen fra midten af væksthuset og ud til garagen. Stien skråner opad hele vejen, for garagen er placeret øverst i væksthuset, i retning af koloniens øvrige lejre som alle ligger længere oppe ad bjerget. Selve garagen er ikke meget andet end et stort telt på indersiden af kuplen som kan beskytte væksthuset mod trykfaldet hvis en af sluseportene skulle blive utætte.

Stativerne med alle lejrens termodragter og støvler står ved indgangen til garageteltet. Stella løfter sin dragt ned fra stativet og rækker den til Alfhild, mens hun selv tager de tunge støvler. Dragten er tyk og foret, og Alfhild kæmper med at holde styr på de dinglende arme og ben. Fordi det er så tidligt på dagen, er Stella nødt til at bruge den varmeste konfiguration, med et ekstra isolerende lag mellem termotøjet og den ydre skal der beskytter mod vind og iskrystaller. Senere på dagen, i timerne efter skyggetimen, vil man ofte kunne undvære det midterste lag, eller den ydre skal hvis det er vindstille.

Stella skubber døren til garagen op og de går ud i det aflange rum der adskiller sluserne fra væksthuset. Allerede her er der koldt nok til at Alfhild kan se sin egen ånde; et forvarsel om den isnende kulde der venter Stella når hun træder gennem slusen. I den ene side af rummet står et par reoler med værktøj og komponenter til lejrens to store droner. De bliver hovedsageligt brugt til at foretage leverancer op til minen – forsyninger og mindre reservedele – men de kan også bruges til rekognosceringsopgaver hvis man ikke har tid til at vente på Outreach-sondens næste passage.

Bag slusens plastikdug kan hun skimte lejrens to store køretøjer, de sekshjulede traktorer. I går morges stod de begge på metalbukke nede foran værkstedet, uden hjul og halvt adskilte efter mange dages arbejde i væksthuset. Sådan foregår det ofte i lejren: For ikke at spilde dagslys bliver vedligeholdelse og reparationer så vidt muligt udført på Mulm-dagen i lampernes skær.

I den fjerneste ende af slusen, bag traktorerne, står også lejrens exoskeletter sammenfoldet under hver deres hvide presenning. Hun gætter på at Stella vil bruge et af disse til at komme op til Nederland i dag.

Stella sætter sin felttaske fra sig på gulvet og begynder at tage sin termodragt på. Hun arbejder hurtigt og rutineret med at forsegle lagene ét for et, for når hun først er begyndt at tage dragten på, vil hun kun have et par minutter til at komme udenfor, før det begynder at blive ubehageligt varmt.

»Du må godt åbne slusen,« siger hun inden hun trækker stofhætten og masken over hovedet, efterfulgt af den kraftige hætte som hun spænder stramt fast om maskens kant.

Alfhild går hen til døren for enden af slusen og griber med den ene hånd om håndtaget midt på dørrammen. Med den anden hånd trykker hun sikkerhedsknappen på dørrammen ind og med lidt besvær får hun løftet håndtaget så meget op, at knappen ikke springer ud igen. Så kan hun tage fat med begge hænder og løfte håndtaget helt op til lodret. Herefter er det nemt at trække døren op.

Hun vender sig om mod Stella, kun for at blive mødt af sit eget forvrængede spejlbillede i maskens visir. Stella stikker en tyk, behandsket tommelfinger i vejret.

»Vi ses senere. Forsegl slusen så snart jeg er gået derind.«

Hendes stemme lyder dæmpet og forvrænget gennem masken. Hun går ind i slusen og over mod den yderste sluseport. Alfhild kigger et øjeblik misundeligt efter hende, før hun svinger døren i og trækker håndtaget ned. Kort efter bliver teltets sider suget indad med et smæld da Stella åbner den yderste port. Hun træder op i et af exoskeletterne og et øjeblik efter bliver hun løftet i vejret.

Alfhild finder exoskeletterne dybt fascinerende. Det er en rent mekanisk konstruktion, opbygget at tynde rør og fjedre, som ved hjælp af sindrigt udregnede kraftoverførsler kan optimere førerens egen muskelkraft og gøre det muligt at opnå nærmest overmenneskelig hastighed ude på gletsjeren. At kunne udforske bjergsiden i et exoskelet, langt fra albedofarmens mørke underlag, må være den ultimative frihed!

Stilheden i garagen bliver afbrudt af en dyb rumlen i det fjerne og hun mærker en vibration i isen. Det er ishavet der et vågnet og skurrer mod havbunden ude bag kontinentets kystlinje.

Det er lyden af en verden der venter på hende.

Kalder på hende.




2 Masken

Hun standser foran mindepladen i fællesområdet. I dens overflader er skrevet teksten Norden 4 efterfulgt af seks navne – besætningen de mistede. Sammen med skibet ligger de stadig begravet på den anden side af bjerget, beskyttet af en mur af dødbringende stråling fra den ødelagte plutoniumkerne.

Norden var ikke den eneste lejr der led tab på rejsen: Et af Fryslans skibe mistede atmosfæren i beboelsesmodulet, hvilket også kostede hele besætningen livet. Skibet var intakt nok til at gennemføre landingen på autopilot, men det var med en last af mumificerede kroppe. To andre kolonister, en mand fra Nederland og en kvinde fra Holstein, overlevede heller ikke dvalesøvnen.

Den virkelige rædselshistorie, som kun få er villige til at tale om, handler dog om kvinden fra Neddersassen-gruppen. Hun vågnede op omkring tyve år inde i rejsen, mens skibene stadig accelererede væk fra solsystemet. Ud fra de brudstykker af information som Alfhild har kunnet opsnuse, forsøgte kvinden flere gange at genstarte sin dvalesøvn, men hendes krop havde udviklet en form for immunitet over for den kemiske cocktail de brugte til at skrue ned for kroppens livsfunktioner.

At fuldføre rejsen på mere end fyrre år var ikke en mulighed, selv hvis hun havde rationeret skibets proviant. Hun ville være ankommet gammel og udmarvet, og samtidig have dømt sine rejsefæller til sultedøden på Descartes. Omkring en uge efter hun vågnede, indtalte hun en sidste besked i skibets computer og forseglede sig selv i en lufttæt pose, sammen med en dødelig dosis smertestillende medicin.

Alfhild har svært ved at forestille sig en mere ensom død, dybt i det interstellare rum – kun omgivet af livløse kroppe i så dyb søvn, at de lige så godt også kunne være døde.

Prima P har løftet sig halvt over kraterranden da hun igen træder ind på gårdspladsen. De første insekter er begyndt at summe i blomsterbedene. Hun kan høre stemmer og dæmpet musik inde fra huset.

Hun ser sin far Erik træde ud af døråbningen. Han er middelhøj og veltrænet, uden for alvor at være muskuløs. Hans mørke hår er de senere år blevet spædet op med grå stænk og det samme er hans fuldskæg. Hun er temmelig sikker på at det er hende han er kommet ud for at kigge efter. Turen op til garagen betyder at hun har været væk længere end normalt, og hendes fravær under morgenens pligter er helt sikkert blevet bemærket. Han får øje på hende og vinker hende over.

»Hejsa,« siger han og smiler. »Jeg har en opgave til dig!«

»Okay?« svarer hun mens hun nærmer sig. De opgaver han giver hende er ofte ret kedelige, men hun gør sit bedste for ikke at brokke sig. Alternativet plejer nemlig at være markarbejde, eller at hjælpe til med madlavning og rengøring.

»Ja, du skal rense og klargøre din iltmaske.«

Han rækker den grå pose frem mod hende.

Hun rynker brynene. »Øh – jeg har da ikke en maske?«

»Har du ikke?« svarer han med påtaget undren. »Ifølge min hovedregning er det snart din fødselsdag. Synes du ikke det er på tide at du får chancen for at gøre dig nyttig udenfor?«

Inden det går op for hende hvad han lige har sagt, dukker Asgeir op og snupper posen ud af hænderne på ham.

»Prøver du at slå hende ihjel?« siger han drillende. »Det vil da være rent selvmord at sende hende ud i udstyr hun selv har klargjort!«

Hun springer frem og prøver at tage posen fra ham, men han lader den dingle over hovedet på hende, lige akkurat uden for hendes rækkevidde.

»Giv mig den!« hvæser hun.

»Jeg prøver bare at redde dig, kære lillesøster!« svarer han mens han holder hende på afstand med sin frie hånd. »Du er alt for lille til at komme udenfor.«

Hun ændrer taktik og giver sin bror et hårdt spark over skinnebenet.

»Av, for – « råber han og sænker armen. Hun griber chancen og trækker posen til sig med et hårdt ryk. Asgeir kigger vredt på hende og tager et skridt fremad, før han mærker Eriks hånd på sin skulder.

»Så er det nok!« siger faderen skarpt. »Alfhild, gå ind og hør din mor om der er noget du kan hjælpe med. Hvis du tror at du kan bruge masken som undskyldning for at slippe for dine pligter, så bliver du skuffet. Det må du bruge din fritid på.«

»Javel,« mumler hun og holder godt fast i posen, som øjeblikkeligt er blevet hendes kæreste ejendel.

»Og Asgeir, når du nu er så bekymret for din søsters sikkerhed, kan du jo vise hende hvordan en fuld klargøring af en maske foregår. Tag din egen med når du alligevel er i gang. Det kan den nok godt trænge til.«

»Men – « protesterer han, før et blik fra faderen lukker munden på ham.

»Fint!« nikker Erik tilfreds. Så vender han rundt og går ind i huset igen.

Asgeir skuler til hende. Selvom de står flere meter fra hinanden, kan hun høre ham skære tænder. Så drejer han om på hælene og går også ind i huset. Hun opdager at hun har holdt vejret og puster langsomt ud.

Posen er lavet af et tyndt flet af karbonfibre, der glinser mat i morgenlyset. Hun giver masken et klem gennem det glatte materiale og mærker spændingen boble i maven. Hun har lyst til at pakke den ud med det samme, men ved at hun må vente.

Der lyder et højt hvin inde fra huset og en lille lyshåret pige stormer ud ad døren og forbi hende. En dreng på samme alder, med mørkt krøllet hår, følger efter. De spæner begge hen over gårdspladsen og forsvinder ud i plantagen.

»Ikke løbe!« råber Novas far Stefan efter dem, men de er allerede væk.

Nova og Noah har været uadskillelige siden de var helt små, og de er nu et par seksårige troldeunger, der utrætteligt terroriserer lejren. Noah bor på gård 2, og de to børn tager turen frem og tilbage mellem gårdene mindst en håndfuld gange hver dag. Ofte forsvinder de ud i plantagen i flere timer ad gangen for at undgå at blive sat i arbejde. Bagefter påstår de altid at de har været på den anden gård og allerede har gjort deres del af arbejdet.

Gården er en aflang bygning opbygget af et simpelt metalskelet dækket af tykke måtter som både isolerer mod nattekulden og beskytter dem mod soludbrud. Der kan være lidt mørkt og indelukket derinde når alt er lukket ned for natten, men når loftlugerne er åbne som de er nu virker rummet stort og lyst, med direkte kig op til væksthusets gyldne kuppel.

Til venstre for indgangen ligger garderoben hvor deres arbejdstøj og feltudstyr bliver opbevaret, og til højre ligger sovekabinerne. Her har Alfhild sin private alkove, klemt inde mellem Asgeir og Novas alkover, mens de voksnes rum ligger længere nede ad gangen. Det er seks år siden hun rykkede ud af sine forældres sovekabine og ned til sin egen alkove. Hun var ikke meget ældre end Nova er nu, men hun kan stadig huske følelsen af at nu var hun blevet stor. Asgeir havde dog ikke været begejstret for selskabet. Han havde været yngre end hun er nu, men allerede dengang havde han travlt med at blive voksen. I sin fantasi havde han sikkert taget kommandoen over området der nu blev invaderet af en irriterende lillesøster. Hun kan ikke lade være med at smile ved tanken.

For et par måneder siden rykkede Nova så også ind, hvilket mere havde været Stella og Stefans ønske end pigens eget. Hun havde grædt når hun skulle i seng, og hun forsøgte igen og igen at snige sig tilbage til sine forældre. Men så fandt Alfhild ud af at hvis hun læste godnathistorier for pigen når det var sengetid, så blev hun som regel i sin egen køje og sov igennem. Men det skulle være hende der læste! Hvis det var Stella eller Stefan kunne hun enten ikke falde i søvn, eller hun vågnede hun igen kort efter.

Alfhild har dog ikke noget imod at læse højt for Nova. Hun elsker selv historier og at læse dem højt er som at vække dem til live igen. Hun er især glad for myter og fortællinger fra den ældre nordiske historie – den germanske jernalder og tidligere perioder. Det var den mundtlige overleverings æra, hvor poesien og digterkunsten herskede – en mytisk tid fyldt med sagn og legender, hvor helte og guder kæmpede side om side mod fremmede magter og overjordiske kræfter. Hun har læst og genlæst de nedskrevne beretninger så mange gange, at denne fjerne fortid er begyndt at føles lige så virkelig som hendes egen tid, blot meget mere spændende.

Lige fremme ligger fællesrummet med deres langbord. I køkkenet på den anden side står Gullveig og rører i en gryde med dampende grød. Gullveig er fire år yngre end Freia, men det er svært at tro når man ser dem ved siden af hinanden. Gullveig er højere, kraftigere bygget og virker ældre. Hendes hår er rødblond og kruset, mens Freias er strågult og glat. Erik har engang sagt til hende at Freia ligner sin mor, mens Gullveig har arvet efter sin far. Alfhilds eget hår er glat som moderens, men mørkere, næsten lige så mørkt som Eriks. Med Asgeir er det omvendt, hans hår er lyst som Freias, men tykt og stridt som Eriks.

Freia dukker op fra forrådskammeret ved siden af køkkenet og lægger et halvt brød fra sig på køkkenbordet. »Du må gerne skære brød ud. Vi skal spise om et øjeblik,« siger hun.

Hendes blik hviler et øjeblik på posen som hun stadig har i hånden. Selvom hun ikke siger noget, kan Alfhild fornemme at hun ved hvad den indeholder. Da det stod klart at Asgeir ønskede at gå i sin fars fodspor og blive tekniker, begyndte Freia at forberede hende til en fremtid i væksthuset.

Til at starte med bemærkede hun det ikke, ud over at hun blev en smule irriteret over moderens insisteren på at fylde hendes hoved med alle mulige ligegyldige informationer om kemi og kulstofkredsløb og biologiske symbioser. Da det gik op for hende hvad der foregik, havde hun modsat sig med en blanding af ligegyldighed og afmålt uduelighed, indtil moderen til sidst havde opgivet at give hende særbehandling. Freia har dog aldrig helt accepteret nederlaget og derfor ser hun sikkert masken som endnu et tabt slag i kampen om datterens fremtid.

Hvis hun skal være helt ærlig, er hun faktisk ikke engang specielt teknisk kyndig. Men at blive tekniker er det eneste alternativ til et liv i plantagen. Som tekniker kan hun i det mindste komme udenfor en gang imellem, og det er dét hun ønsker sig mest af alt. Efter snart fjorten år lukket inde i en boble føles væksthuset mere som et fængsel end som et hjem. Hun længes efter at se den åbne himmel over sit hoved og høre isen knase under sålerne på sine støvler.

Hun hænger posen med masken på en knage ved garderobeskabene og går ud i køkkenet for at skære brød. Nu hvor det endeligt ser ud til at hendes drøm er inden for rækkevidde, har hun intet ønske om at gøre kløften til sin mor større.

Freia er anerkendt som en af de dygtigste agrologer i hele kolonien. Hun lever og ånder for sit arbejde i væksthuset, og hun ved alt hvad der er værd at vide om hver eneste plantesort de dyrker. Hun fortjener en datter med det samme talent.

Desværre for dem begge er hun ikke den datter.




3 Gry

Kort tid efter sin hjemkomst sidder de bænket om morgenmaden. Bordet er stort nok til tolv personer, og da de kun er seks voksne og tre børn på gården er der altid god plads.

Her til morgen er der endnu bedre plads, for Stella er taget op til Nederland, mens Nova endnu ikke er vendt tilbage fra sine eskapader med Noah. For bordenden nærmest døren sidder Stefan og lytter uinteresseret til sin storebror Daniels samtale med Erik om dagens opgaver. Sammen med Gullveig er Daniel og Erik gårdens teknikere. De sørger for at alting fungerer som det skal, reparerer det når noget går i stykker, og fabrikerer nye reservedele når de gamle dele ikke længere kan repareres. Det er oftest Daniel og Erik der tager sig af opgaverne udenfor, mens Gullveigs domæne er værkstedet og gårdens tekniske installationer.

Stefan tager små eftertænksomme slurke af sin kaffe, som han med stor omhu selv brygger hver morgen. Han er genetiker, eller splejser som de plejer at kalde det. Hans speciale er at analysere de forskellige planter i væksthuset, for at finde nye måder at klippe og klistre i deres arvemasse, der kan optimere vækst, levedygtighed og høstudbytte. Han bruger det meste af sin tid i det biologiske laboratorium som ligger på bagsiden af lejren, så langt væk som det er muligt at komme fra aktiviteten og støjen fra fællesområdet.

De fleste i lejren drikker te og andre urtedrikke, fordi det kan fremstilles af et udvalg af planter som er nemme at dyrke og forarbejde. Men Stefan har altid insisteret på at få sin morgenkaffe. Han har sin egen lille kaffeplantage ved siden af gårdspladsen og bruger uforholdsmæssigt meget tid på at pleje de små buske, i forsøget på at få dem til at producer modne frugter. Det kølige klima har dog vist sig at være en stor udfordring for den lille og udpræget tropiske kaffeplante. Ifølge Erik er resultatet derfor stadig af en temmelig tvivlsom kvalitet.

Stella er botaniker og gift med Stefan. Når hun ikke er til møder i kolonirådet, er det hende der, sammen med Freia, har ansvaret for at få Stefans skabninger til at gro når han slipper dem løs fra sit laboratorium. Men plantagen kræver meget arbejde, så når der skal gødes, tilsås og høstes, hjælper alle til, uanset hvad deres speciale er.

Ved den anden bordende sidder Freia og snakker med sin lillesøster. Gullveig kan være rigtig sød og hun tager ofte Alfhild med på værkstedet for at vise hende hvordan man adskiller og samler én eller anden dims. For det meste har hun stor tålmodighed med hendes klodsede fingre, men nogle gange er hun tvær og indesluttet. Så ser hun på Alfhild som om hun er en utæt rørsamling, og når hun har en af de dage ved hun godt at hun skal holde sig væk.

Gullveig og Daniel er barnløse. Det er ikke noget de taler om, men hun har hørt historierne fra de andre børn i gruppen. Så vidt hun ved har Gullveig været gravid flere gange, men hver gang har hun mistet barnet. Hun er heller ikke den eneste. Der er andre barnløse par i lejren og mange der stadig kun har fået ét levedygtigt barn.

Nogen siger at det er på grund af den lange dvalesøvn, mens andre mener at det er strålingsniveauet på Descartes eller klimaet i væksthuset. Men efter sytten års forskning er koloniens læger ikke kommet nævneværdigt nærmere en forklaring. De fleste kvinder er i mellemtiden blevet for gamle til at få flere børn, så nu kan de kun håbe at problemet ikke gentager sig i de kommende generationer. Hvis det ikke er muligt at holde befolkningstallet konstant fra generation til generation, vil kolonien på sigt være dømt til at uddø.

Asgeir følger omhyggeligt med i planlægningen af dagens arbejde. Selvom han endnu ikke for alvor er begyndt at specialisere sig, er han rutinemæssigt med når der er opgaver der skal udføres udenfor væksthuset. I dag er det planen at de sammen med gård 5 skal ud til minen og bryde sten, men med en storm på vej er spørgsmålet nu om det stadig vil være muligt. Koloniens fem lejre deles om minen, og skemaet for hvem der har adgang til den er fastlagt lang tid i forvejen. Hvis de vælger ikke at tage af sted, vil der gå tolv dage, fire hele døgncyklusser, før de igen får muligheden.

Lejren er selvforsynende med næsten alt, men de har altid brug for flere råstoffer til værkstedet og mere jord til væksthuset. Der burde have været flere ressourcer på dette tidspunkt, og flere råmaterialer fra minen. Det kan man læse sort på hvidt i koloniens langsigtede køreplan som år for år skitserer de fremskridt der er nødvendige, for at sikre at lejrene er fremtidssikret og i vækst. Kolonien er bagud i forhold til denne køreplan både når det kommer til råmaterialer og fødselsrater.

Stefan og Erik sidder med en skærmterminal mellem sig og gransker den seneste vejrprognose. Turen op til minen kommer ikke til at blive et problem, for der vil gå endnu et par timer før vinden for alvor begynder at tage til. Men afhængigt af hvilken retning stormen tager – og hvor hurtigt den bevæger sig – kan det måske blive en udfordring at komme hjem igen. At gå glip af midsommerfesten er den mindste af deres bekymringer, for det er ikke uden risiko at gå ind i Mulm-natten fanget i et stormvejr ude på gletsjeren.

Freia og Gullveig udveksler et sigende blik som ikke volder Alfhild de store problemer at afkode. Selv i godt vejr bryder ingen af de to søstre sig om langvarige ture uden for lejren. Med en truende storm i horisonten ville de uden tvivl for længst have aflyst missionen hvis det stod til dem. Men de ved også at det ikke er deres beslutning og derfor vælger de ikke at blande sig. Det havde været noget andet hvis deres mænd planlagde noget der var åbenlyst livsfarligt, men situationen i dag er en gråzone.

»Vi skal have bagt brød til i aften«, siger Freia. »Har du lyst til at hjælpe?«

Hun havde håbet at hun kunne tage med Erik og de andre op til garagen. Posen med masken ude på knagerækken er et løfte om at det snart vil være hendes tur, og hun er opsat på at suge al den viden til sig som hun overhovedet kan. Men som faren også har sagt så kan hun ikke bruge det som en undskyldning for at undgå sine pligter på gården. Hvis Freia spørger om hjælp til at bage brød, så er hun nødt til at blive og hjælpe.

»Ja,« siger hun modvilligt.

»Fint. Vi går i gang så snart du har sendt drengene afsted. Hvis de altså kan beslutte sig.«

Alfhild sender moderen et taknemmeligt smil. »Tak!«

I det samme popper der en besked op på Daniels skærmterminal. Han læser den flygtigt før han folder skærmen sammen.

»Det var Asbjørn,« siger han nærmest henkastet. »Vi tager afsted!«

Erik sidder et øjeblik fordybet i tanker. Så tømmer han sin kop i én slurk og rejser sig. »Godt så. Lad os komme i gang!«

På bænken foran knagerækkerne er feltudstyret lagt frem: Iltmasker, handsker og værktøjsbælter. Normalt opbevarer de det meste oppe ved garagen, men som forberedelse til dagens opgave havde de dagen før taget det ned på gården og brugt et par timer af Mulm-dagen på at udbedre småskader og slitage. Alfhild gør sit bedste for ikke at stirre alt for misundeligt og vender i stedet blikket mod sin egen maske der hænger i sin pose på knagerækken. Posen er der stadig, men nu er den tom! Et øjeblik står hun forvirret og ved ikke hvad hun skal gøre. Så går hun ned langs knagerækken og mærker efter bag hver eneste stykke tøj. Ingen maske. Hun bukker sig ned og kigger ind bag taskerne med feltudstyr. Ingen maske. Hun kan mærke panikken komme krybende.

»Hvad leder du efter?«

Novas stemme lyder underligt dæmpet og forvrænget. Alfhild vender sig om og stirrer lige ind i det blanke visir på sin maske. Nova står med armene over kors og hovedet på skrå.

»Nova!« udbryder hun med et suk og træder et skridt frem. »Er du sød at give mig min maske tilbage?«

»Din maske?« siger Nova og trækker sig væk fra den udstrakte hånd. »Jeg fandt den, så nu er det min maske!«

Hun bider sin vrede i sig og forsøger at smile, men det bliver kun til en sammenbidt grimasse. »Erik har givet den til mig og jeg vil gerne have dem tilbage. Tag den så af!«

»Nej!« siger Nova bestemt og ser sig søgende omkring. Så sætter hun i et spring over mod døren, men Alfhild er hurtigst og får fat i hende. Hun holder pigens arme fast med den ene hånd og hiver masken af hende med den anden.

»Slip mig!« vrisser Nova og vrider sig som en orm. Hun slipper sit tag i pigen og træder et skridt baglæns, mens hun holder masken i sikkerhed bag sig. Nova vender sig mod hende, parat til at gå til angreb.

»Nova, hvad laver du?«

Stefan står i døråbningen ind til fællesrummet og kigger alvorligt på sin datter.

»Ikke noget, far« sukker pigen. »Alfhild og jeg leger bare.«

»Alfhild har noget hun skal lave nu, så I må lege senere. Okay?«

Nova skyder underlæben ud i påtaget surmuleri. Rovdyret er igen blevet en seksårig pige, og Alfhild kan mærke sin egen vrede fordampe.

»Hvis du er sød hele dagen, vil jeg læse for dig senere!« siger hun formildende. Hun læser normalt kun godnathistorie om aftenen på Skym, ikke i skyggetimen mellem Gry og Skym.

»Må jeg så prøve masken igen?«

»Du må i hvert fald bestemme hvad vi skal læse.«

Nova overvejer tilbuddet et øjeblik. »Okay!« siger hun til sidst og piler ud i køkkenet for at finde noget at spise.

Erik tager sit værktøjsbælte over skulderen og vender sig mod Daniel og Asgeir. »Er alle klar? Så går vi!«

Foran indgangen til garageteltet møder de gruppen fra gård 5. Det er Thorbjørn og Asbjørn, de to norske bjørne, der har påtaget sig opgaven. Med deres størrelse og fysik er de selvskrevne til det hårde arbejde oppe i minen. I Alfhilds øjne er Erik og Daniel store mænd, men sammenlignet med bjørnene virker de nærmest små. Og Asgeir, ranglet og stadig et halvt hoved lavere end sin far, ser nærmest komisk fejlplaceret ud i deres selskab.

Asbjørns søn, Håkon, er der også. Ligesom hende selv, bærer han sin fars felttaske. Selvom han er et halvt år yngre end hende, ved hun at han er lige så opsat på at komme med udenfor som hun er. Det vil pine ham at høre at hun har fået sin maske og hun glæder sig til at fortælle ham det.

Thorbjørn var deres første repræsentant i kolonirådet. På mange måder er det faktisk som om det stadig er ham der styrer lejren. For eksempel er det næsten altid ham de andre går til, hvis der er uenighed når en beslutning skal træffes.

Han gav sin datter, Liv, en maske da hun fyldte fjorten, men det var vist mere hans ønske end hendes. Liv er enebarn og Thorbjørn har altid forsøgt at behandle hende som den søn han aldrig fik. Liv har dog altid været mere interesseret i at hjælpe sin mor Gry med markarbejdet og pligterne omkring gården.

Når Thorbjørn tog hende med udenfor, var der hele tiden noget galt med iltmasken eller dragten. Eller det sagde hun i hvert fald bagefter. Asgeir siger hun bare er bange, og det kan Alfhild godt tro på. Liv er bange for mange ting: Mørke, høje lyde og at sige noget som helst i klassen når de har undervisning.

Freia siger at hun og Liv burde være veninder. Liv er da også flink nok, men de har bare ikke særligt meget tilfælles. Det har hun et par gange forsøgt at få moderen til at forstå, men så får hun bare at vide hvor flittig og pligtopfyldende Liv er og at der ikke er nogen skam i at ville hjælpe til. Det er især når hun er smuttet fra madlavningen, eller har gemt sig i stedet for at hjælpe til i plantagen. Så er der ingen grænser for hvor meget mere hun burde være som Liv.

Den eneste anden pige på omtrent hendes egen alder er Alva fra gård 1. Hun er mere end et år yngre, men alligevel næsten lige så høj og hun opfører sig nogle gange som om de kunne være jævnaldrende. Det finder Alfhild voldsomt irriterende. Desuden er hun lillesøster til Thor, og han har i løbet af de sidste par år jævnligt været på kant med hendes bror. Det kan godt være at Asgeir er irriterende, men familie er trods alt familie.

»Vognene er pakket og klar,« buldrer Thorbjørn gennem sit strågule fuldskæg. »Jeg kan mærke det bliver en god dag. Ti ton!«

»Du er opsat på at slå din egen rekord?« svarer Erik. »Vi får se.«

»Hvis din knægt ved hvordan man tager fat, burde det ikke være noget problem!«

Thorbjørn giver Asgeir et dunk i ryggen så han er ved at vælte. Erik får et anstrengt blik i øjnene, men siger ikke noget. Da Asgeir har genvundet balancen ranker han sig og skyder hagen frem.

»Jeg er klar!« svarer han med en påtaget dyb stemme.

»Ha! Sådan skal det lyde. Lad os komme afsted!«

Lidt efter smælder slusens teltdug og traktorerne triller udenfor på autopilot. De følger efter og lukker porten efter sig. Alfhild og Håkon står alene tilbage og ved ikke rigtig hvad de skal sige til hinanden. Hun har lyst til at fortælle at hun har fået sin maske, men så alligevel ikke. Det føles også godt at have en hemmelighed.

»Nåh,« siger Håkon til sidst. »Tilbage til arbejdet.«

»Ja,« nikker hun og har besluttet sig for ikke at sige noget endnu.

Da de forlader garagen, står Nova og hendes lille krølhårede medsammensvorne og venter på dem.

»Hej Alfhild! Hvor er din maske?« spørger Noah.

Alfhild kigger irriteret på Nova.

Hun kunne bare ikke holde sin mund!

»Jeg har den ikke her,« svarer hun.

»Må jeg prøve den?«

»Nej, desværre.«

Noah ser fornærmet ud. »Hvorfor ikke? Du lod Nova prøve den!«

»Nej, jeg gjorde ej! Det er ikke et legetøj.«

»Jeg vil bare prøve den, ikke lege med den!«

»Jeg har sagt nej. Smut så med dig!« vrisser hun.

»Du er dum!« råber han og forsvinder ind i plantagen.

Nova kigger bebrejdende på hende et øjeblik, før hun løber efter ham. Så lægger hun mærke til at Håkon står og kigger på hende.

Det var så dén hemmelighed!

»Har du fået din maske?« spørger han tonløst.

»Ja, her til morgen.«

»Fedt,« siger han uden det mindste tegn på begejstring. »Hvornår er det du har fødselsdag?«

Alfhild tæller efter i hovedet. »Om tolv dage.«

Håkon nikker. Hun kan se at tankerne kører rundt oppe i hovedet på ham.

»Tag det roligt, det skal nok blive din tur en dag,« siger hun med påtaget medlidenhed i stemmen.

Hun ser irritationen i hans øjne og begynder at gå, for at han ikke skal se det smil hun ikke længere kan skjule.

Da hun vender tilbage til gården, står Freia ved bordet på gårdspladsen og er i gang med at male korn på den elektriske mølle. Hun har altid hadet støjen og støvet fra møllen, men hun bider det i sig og begynder at øse korn op i møllens tragt, mens Freia bærer flere ting ud inde fra huset; en kande vand, en krukke med tørrede bær og to store metalskåle til at blande dejen i. Til sidst kommer hun med det lille glas med surdej som indeholder den gærkultur som skal få brødene til at hæve op. Ifølge moderen var denne gærkultur blevet bragt til live fra en frysetørret prøve de havde med på skibet, endnu inden de havde høstet det første lille jordstykke med korn.

Det første år efter landingen bestod ’melet’ udelukkende af tørrede alger fra de hydroponiske damme. Efter hvad hun har hørt, var brødene dengang en ret unik oplevelse. De høster og tørrer stadigvæk alger fra bassinerne, men nu bruges det kun i små mængder som kosttilskud.

Mens dejen hæver, rydder de op ved bordet og i køkkenet. Bortset fra Gullveig der sidder inde i værkstedet har de gården for sig selv, og Alfhild tager sig i at finde det simple, praktiske arbejde en smule hyggeligt. Men da Freia bagefter vil ud i plantagen, hvor Stefan kører et forsøg med nogle nye rodfrugtvarianter, melder hun sig straks til at blive tilbage og tage ansvaret for at få brødene bagt.

Senere på dagen vender Freia tilbage til gården sammen med Nova som hun har fanget et eller andet sted ude i væksthuset. Nova er sulten og danser af begejstring da hun lugter de nybagte brød, der køler af på køkkenbordet. Alfhild er temmelig stolt af resultatet og tager gladeligt imod da moderen roser hende. Ikke lang tid efter kommer Stefan også tilbage, skærer sig et stykke brød og nikker anerkendende med munden fuld, før han forsvinder ned til sit laboratorium med en taske fyldt med prøver der skal analyseres. Stormen er nu for alvor begyndt at tage til udenfor, og vindpresset får toppen af væksthuset til at vride sig i store bølger.

Omkring en time før skyggetimen modtager de et videoopkald fra Erik. Han har kortvarigt taget sin maske af og lyder derfor meget forpustet i den tynde luft, men han ser ikke ud til at være synderligt bekymret over den storm der raser over ham. En fin tåge af ispartikler blæser ind fra mineåbningen et sted bag ham og farver hans mørke hår hvidt.

»Det sner!« siger han og griner ind i kameraet. Alfhild presser sig ind foran moderen og stirrer fascineret på billederne, mens han lader kameraet panorere rundt så de får et glimt af åbningen i isen ovenfor rampen. Hun kan også se traktorerne længere inde i tunnelen, sammen med et par små skikkelser der arbejder i lyset fra arbejdslamperne. Så er han nødt til at lægge terminalen fra sig for at tage sin maske på igen.

»Jeg ringer bare for at sige at det går fint heroppe,« fortsætter han, nu med ansigtet skjult bag det blanke visir. »Stormen er ikke noget problem så længe vi er hernede, så vi klør bare på indtil vinden er løjet af igen.«

»Det er modtaget,« svarer Freia. »Vi ville gerne sende et varmt måltid op til jer, men det er nok ikke muligt i det her vejr.«

»Det var vi forberedt på. Vi spiser rationer og drikker lunkne sjatter denne gang. Festmåltidet må vente til i aften.«

»Pas på jer selv!« formaner moderen.

»Det er modtaget,« svarer han før skærmen igen bliver sort.




4 Skyggetimen

De spiser et let aftensmåltid sammen på gården, hvorefter Freia og Gullveig begynder at planlægge de madretter der skal laves til midsommerfesten. Så går Gullveig ud til fiskedammen for at udvælge et par karper der må lade livet i den gode sags tjeneste, mens Alfhild får en liste med de grøntsager og rodfrugter som hun har ansvaret for at rense og klargøre.

Inden pligterne kalder, har hun dog tid til at mødes med de andre børn ude i fællesområdet. Det er den lyse aften før skyggetimen, hvor Prima P står højt på himlen og væksthuset er fyldt med lys og varme. I dag lægger stormen dog en dæmper på stemningen i fællesområdet. Det er køligere end normalt og de tilbagevendende smæld når væksthusets membran slår sig i vinden er en smule uhyggelige.

Rygtet er løbet i forvejen og de mindre børn flokkes straks om hende. Sigrid, Alva, Ulf og Leo vil alle se masken, og hun er glad for at hun lod den ligge i kassen under sin seng. Liv holder sig i baggrunden, men kommer over da de andre har mistet interessen og er vendt tilbage til deres lege.

»Så skal du snart udenfor,« siger hun i et tonefald som om Alfhild har fået konstateret en livstruende sygdom. Alfhild må undertrykke et smil og ved ikke hvad hun skal svare.

Stakkels, frygtsomme Liv!

Linea, Thor og Skjold har siddet ved et bord og moret sig over de mindre børns begejstring. Linea er den ældste, den højeste og den smukkeste af dem. Både Asgeir og Thor tilbeder hende som deres dronning, og Alfhild er fascineret af pigens evne til at sno de to drenge om sin lillefinger. Samtidig føler hun sig lidt pinligt berørt på sin brors vegne. Hun har flere gange overvejet om hun skulle forsøge at banke lidt fornuft ind i hovedet på ham, men hun er ærligt talt ikke sikker på om det vil være ulejligheden værd.

Selvom Skjold er i Alfhilds klasse, virker hans måde at gå og tale på allerede meget voksent. Det er nok derfor Linea lader ham sidde sammen med dem. Indtil videre har han dog været ret uimponeret af hendes forsøg på at føje ham til sin personlige kult. Det er noget der tydeligvis både irriterer og fascinerer hende.

Linea kaster sit lange lyse hår tilbage og giver Alfhild tegn til at komme nærmere. Det overrasker hende lidt, for det er sjældent at Linea nedværdiger sig til at tale direkte til de yngre piger, medmindre de skal gøre noget for hende. Hun går over mod bordet mens hun gør sit bedste for at skjule sin nervøsitet.

»Lille Alfhild,« siger Linea og kigger drillende på hende med sine gennemborende blå øjne. »Er du sikker på at din far ikke har regnet forkert? Du kan da umuligt snart være fjorten år!«

Thor griner og Skjold smiler anstrengt. Hun bider sig i læben.

Det er bare lidt harmløst drilleri.

Linea rejser sig fra bænken og stiller sig foran hende. »Da jeg hørte at Asgeirs lillesøster var på vej ud i verden, gruede jeg ærligt talt for at skulle trækkes med endnu en Jacobsen.«

Linea betragter hende med et drilsk smil. »Men vi må jo se om du har mere omløb i hovedet end din tykpandede bror!«

Hvad ville hendes bror have gjort hvis han havde været her og hørt hvordan Linea taler om ham? Sikkert ingenting! Hun nikker forsigtigt og ved ikke hvad hun skal svare. Linea blinker til hende, før hun går tilbage til bordet.

Brochards skygge begynder at falde på lejren. Ligesom de andre børn trækker Alfhild og Nova sig tilbage til gården, for at få et par timers hvile inden dagen begynder igen. Nu sidder de i Novas køje, mens smældene fra væksthuset er den eneste lyd der kan høres. Hun tænder en lille læselampe og lader hånden glide over omslaget på bogen der ligger på hendes knæ. Nordens Guder og Helte, står der med store kantede bogstaver, der forsøger at ligne runer.

»Hvad skal vi læse i dag?« spørger hun Nova, der allerede har puttet sig under sit tæppe.

»Ved ikke,« gaber pigen. »Noget nyt. Du må bestemme.«

Hun åbner bogen og kigger ned over indholdsfortegnelsen. »Okay. Her er noget du ikke har hørt før. Det er den islandske forfatter Snorre Sturlason, der i sin Ynglingesaga fortæller om Ase-gudernes oprindelse.«

Hun rømmer sig og begynder at læse:

»Engang for længe siden fandtes der et land mod øst der blev kald Aseland. Hovedstaden hed Asgård og høvdingen i borgen hed Odin. Odin var en stor kriger. Han kom vidt omkring og underlagde sig mange lande. Han havde en sådan kamplykke, at hans folk troede at sejren på forhånd var sikret når han drog i krig. Når han lagde sine hænder på folk og velsignede dem, så troede de på at det ville gå dem godt. Hvis de kom i vanskeligheder til havs eller på land, så kaldte de hans navn og mente at det hjalp dem.«

»Fandtes Odin i virkeligheden? Var han ikke en gud?« spørger Nova undrende.

»Tjoh, han var begge dele, tror jeg. Dengang tilbad man konger og høvdinge som var de guder. Man tilbad også sine forfædre og solen. Man havde mange guder dengang.«

Nova har fået en tænksom rynke i panden. »Okay.«

»Mod vest lå Vaneland, og folket der boede der blev kaldt Vaner. Engang gik Odin med sin hær mod vanerne, men de forsvarede deres land godt og i lang tid sloges de to folk og gjorde stor skade på landet.«

»Hvorfor gik Odin i krig?« vil Nova vide.

»Det ved jeg ikke. Vil du høre historien, eller ej?«

»Høre,« mumler hun.

»Til sidst var begge sider trætte af at slås. Derfor mødtes de for at slutte fred, og på mødet blev det besluttet at de skulle udveksle gidsler. Vanerne sendte de bedste folk de havde, Njord den Rige og hans børn Frej og Freja. Aserne sendte en der hed Høner. Han var en stor mand og meget smuk, og de sagde at han ville blive en god høvding. De sendte også en der hed Mimer som var den klogeste de havde. Derfor sendte vanerne også den klogeste de havde – han hed Kvaser.«

»Kvaser?« gentager Nova undrende og løfter hovedet, men hun lægger det hurtigt ned igen da hun ser Alfhilds blik.

»Odin gjorde Njord og Frej til offerpræster, og Freja blev også offerpræstinde hos aserne.«

»Freja – Er det dén Freja?«

»Ja, det er det.«

»Din mor hedder også Freia!«

»Ja, det gør hun,« sukker hun. »Vanerne gjorde Høner til høvding, og den kloge Mimer forsynede ham altid med gode råd. Men hvis han blev spurgt om noget svært når Mimer ikke var der, svarede han altid: »Andre må råde!« Derfor mente vanerne at aserne havde snydt dem, så de greb Mimer, huggede hovedet af ham og sendte det til aserne.«

Nu sætter Nova sig op og kigger vantro på hende. »Dræbte de Mimer? Men var det ikke Høner de var vrede på?«

»Jo, det var det vel.«

»Det er da totalt uretfærdigt! Hvorfor huggede de ikke hovedet af Høner i stedet?«

»Han kom sikkert fra en rig familie. Hvis de havde dræbt ham, var der bare blevet krig igen«.

»Megasynd for Mimer!« sukker pigen.

»Odin tog Mimers hoved og bragte det til live igen. Herefter talte hovedet tit til ham og det fortalte ham mange hemmeligheder.«

»Okay, det tror jeg så ikke på.«

»Nej, men sådan er historien altså!«

Hun venter indtil pigen har lagt sig ned igen før hun fortsætter.

»På et tidspunkt kom de romerske hære og underlagde sig alle folkeslag, og mange høvdinge flygtede fra dem. Odin vidste at hans efterkommere ville komme til at bosætte sig langt væk, så han gav Asgård til sine brødre og tog afsted med alle sine præster og mange andre folk.

De rejste i lang tid, først mod nord og vest til Gardarige og derfra til Saxland. Det er det land der nu hedder Tyskland. Der erobrede han meget land og han havde mange sønner som han satte til at bestemme over landet.«

Nova gaber højlydt og trækker tæppet sammen om sig.

»Så drog Odin nordpå til havet og slog sig ned på en ø. Det sted kaldes nu Odinsø på Fyn.«

»Mor kommer fra Fyn,« mumler Nova søvnigt.

»Det gør hun nemlig. Og næste gang vil jeg fortælle dig om, hvordan Odin tager Sjælland fra svenskekongen Gylfe.«

»M-hm.«

Hun bliver siddende et øjeblik, indtil hun er sikker på at pigen sover. Så rejser hun sig forsigtigt og lister ud af alkoven.




5 Skym

Hun vågner af sig selv så snart Prima P igen titter frem bag Brochards mørke silhuet. Siden hun var helt lille, er hun altid vågnet med sollyset – også selvom der ikke er noget lys der kan trænge ind i bygningen når dørene og loftlugerne er lukket helt til.

Som alle røde dværgstjerner er Prima P en variabel stjerne, tilbøjelig til kraftige soludbrud der udsender store mængder farlig stråling. Af en rød dværgstjerne at være er Prima P dog ret stor og dens udbrud derfor mere forudsigelige end mindre dværgstjerners. Derudover er Descartes godt beskyttet af både sin atmosfære og af moderplaneten Brochards kraftige magnetfelt, så det er sjældent de behøver søge i sikkerhed på gårdene.

Hun går straks i gang med sine pligter i køkkenet, i forventning om at hun så kan få lov til at hjælpe Erik og Asgeir med at efterse deres udstyr når de vender tilbage. Det tager hende et par timer at vaske, skrælle og skære alle grøntsagerne og rodfrugterne ud, så det er klart til at blive et dødsleje for de to velvoksne karper der lige nu ligger i gårdens kølekasse og venter på at blive renset og tilberedt til aftenens midsommerfest. Hun er glad for at det ikke er hende der skal gøre dem klar til deres ligfærd, for da hun var lille, havde hun haft en hemmelig leg med at navngive fiskene ude i dammen og digte historier om dem. Den leg fik dog en brat afslutning da to af hovedpersonerne i hendes historie blev myrdet til midsommerfesten før hendes seksårs fødselsdag. Efter den aften gik der flere måneder før hun igen turde besøge dammene. Da hun langt om længe vovede sig derud, blev hun kun mødt af blankøjede, tankeløse fisk der alle lignede hinanden. I starten forstod hun ikke hvor alle hendes gamle venner var blevet af, men så indså hun at det ikke kun var de to fisk der havde mistet livet den dag, men at noget inde i hende selv også var gået tabt.

I løbet af skyggetimen er usikkerheden omkring stormens kurs blevet afløst af visheden om at den, som håbet, bevæger sig vest om kontinentet. De kraftige vindstød rusker stadig i væksthusets kuppel, mens sigtbarheden udenfor er faldet voldsomt på grund af alle de ispartikler der blæser over bjergkammene. Det er dog ikke noget der kan forstyrre trafikken mellem lejrene, og kort tid efter at Stella er vendt tilbage modtager de også besked oppe fra minen: Arbejdet er forløbet planmæssigt og de er ved at gøre klar til at tage hjem. Freia går straks i gang med at forberede et solidt middagsmåltid bestående af brød, tørret frugt og krydret ærtemos, samt en kande dampende te som de kan varme sig på.

Da det hele er klart, går hun ned til garagen sammen med Freia, Gullveig og Stefan. Her bliver de mødt af en stor flok fra de andre gårde, der alle er mødt op for at hjælpe med at flytte den dyrebare last af sten ind til stenkværnen.

Fra gård 5 er Håkon selvfølgelig mødt op og denne gang er Ulf der også sammen med sin mor Silja. Thorbjørns hustru Gry er der også, men det ser ikke ud til at Liv er kommet for at tage imod sin far.

Fra gård 6 er Skjold, Haldor og Kjetil kommet, og fra gård 1 får hun øje på Linea sammen med sin far Hasse og søskendeparret Thor og Alva sammen med deres forældre Norr og Hillevi.

Gård 2 stiller med yderligere fem personer, heriblandt Noahs far Adam og Mikael sammen med sin far Niels. Mikael er et halvt år ældre end hende selv. Han har allerede været udenfor på opgaver et par gange, hvilket har gjort ham helt ulidelig at være i nærheden af.

Tidligere havde Mikael og Håkon leget meget sammen, men efter han fik sin maske, er Mikael i stedet begyndt at rende rundt efter de ældre drenge. Som modreaktion er Håkon begyndt at lege mere med Ulf som ellers altid har været lidt udenfor. Dette har gjort Mikaels

